CK บวกเกือบ 3% นิวไฮรอบ 4 เดือน รับอานิสงส์โรดแมปเลือกตั้งชัดเจน ลุ้นคว้างานรัฐเพียบ
CK บวกเกือบ 3% นิวไฮรอบ 4 เดือน รับอานิสงส์โรดแมปเลือกตั้งชัดเจน ลุ้นคว้างานรัฐเพียบ ล่าสุด ณ เวลา 10.37 น. อยู่ที่ 27 บาท บวก 0.75 บาท หรือ 2.86% สูงสุดที่ 27 บาท ต่ำสุดที่ 26.25 บาท ด้วยมูลค่าซื้อขาย 193.20 ล้านบาท
6 มิ.ย. 2561

ผู้สื่อข่าวรายงานว่า บริษัท ช.การช่าง จำกัด (มหาชน) หรือ CK ล่าสุด ณ เวลา 10.37 น. อยู่ที่ 27 บาท บวก 0.75 บาท หรือ 2.86% สูงสุดที่ 27 บาท ต่ำสุดที่ 26.25 บาท ด้วยมูลค่าซื้อขาย 193.20 ล้านบาท

ทั้งนี้ ราคาหุ้น CK ปรับตัวขึ้นสูงสุดในรอบ 4 เดือน นับตั้งแต่ราคาหุ้นอยู่ที่ระดับ 27 บาท เมื่อวันที่ 1 ก.พ.2561
รวมทั้ง บล.ดีบีเอส วิคเคอร์ส ระบุในบทวิเคราะห์ แนะนำ “ซื้อ” หุ้น CK ให้ราคาเป้าหมายที่ 30 บาทต่อหุ้น โดยคาดว่าจะมีโอกาสเข้าร่วมการประมูลงานใหม่ภาครัฐมากขึ้นในครึ่งหลังปี 2561 ราว 7.8 แสนล้านบาท โดย ณ วันที่ 31 มี.ค.61 บริษัทมีมูลค่างานในมือ 6.5 หมื่นล้านบาทซึ่งยังมั่นคงมาก รวมทั้งมีงานก่อสร้างโรงไฟฟ้า CKP ด้วย
ขณะเดียวกันมีรายได้เงินปันผลเข้ามาประมาณปีละ 1 พันล้านบาทซึ่งสามารถรองรับต้นทุนคงที่ได้ ดังนั้นบริษัทจึงไม่ต้องแข่งขันประมูลงานมากนัก ทาง CK ตั้งเป้าหมายอัตรากำไรขั้นต้นไว้ที่ 8-10% และ IRR เท่ากับ 10-15%
นอกจากนี้ยังได้รับประโยชน์จากกรณีที่วานนี้ (5 มิ.ย.) พล.อ.ประยุทธ์ จันทร์ โอชา นายกรัฐมนตรีและหัวหน้าคณะรักษาความสงบแห่งชาติ (คสช.)  กล่าวว่า การเลือกตั้งเป็นไปตามโรดแมปในกรอบเวลาเดิมคือ ก.พ.62 หลังศาลรัฐธรรมนูญวินิจฉัยว่าร่างพ.ร.บ.ประกอบรัฐธรรมนูญที่เกี่ยวข้องกับการเลือกตั้ง 2 ฉบับไม่ขัดกับรัฐธรรมนูญ โดยสภานิติบัญญัติแห่งชาติ (สนช.) จะส่งคำวินิจฉัยของศาลฯ และร่างกฎหมายมายังคณะรัฐมนตรีก็จะเข้าสู่ขั้นตอนการนำขึ้นทูลเกล้าฯ ต่อไป
โดยเห็นว่ากลุ่มที่ได้ประโยชน์จากเลือกตั้ง ได้แก่ กลุ่มที่เกี่ยวข้องกับการลงทุนภาครัฐ เนื่องจากคาดว่าทั้งรัฐบาลชุดปัจจุบัน และรัฐบาลใหม่ที่มาจากการเลือกตั้งจะเร่งผลักดันโครงการลงทุนขนาดใหญ่ อุตสาหกรรมที่ได้ประโยชน์ คือ รับเหมาก่อสร้าง วัสดุก่อสร้าง นิคมอุตสาหกรรม ธนาคารพาณิชย์ (ปล่อยสินเชื่อได้มากขึ้น) กลุ่มที่เกี่ยวข้องกับการประชาสัมพันธ์และเงินสะพัดในช่วงก่อนเลือกตั้ง คือ สื่อและค้าปลีก